和山水吟
作者：趙希逢
朝代：宋

paragraphs: 七閩佳山水，秀氣鬰蒼蒼。
鍾而爲人物，事業亦叵量。
我生古瀛州，地匪中州醜。
雖然得文公，木舌而金口。
自惟稟受不堅申，安得玉骨秋水神。
幾番分欲躬樵蘇，手足况有禹偏枯。
禹猶盡力導河洛，功業何啻等山岳。
予惟食粟類曹交，所至於人成落落。
勿謂廣之東，安得萬人雄。
地本不愛寶，賦予由來公。
閩廣雖異地，人物差可擬。
爾來擢倫魁，亦復有人耳。
聲價壓天下，爭覩如星凰。
泰山一毫芒，更有萬丈長。